Adolescence (TV-reeks)

Adolescence is 'n Britse sielkundige misdaaddrama wat deur Jack Thorne en Stephen Graham vir Netflix geskep en deur Philip Barantini geregisseer is. Dit gaan oor 'n 13-jarige skoolseun, Jamie Miller (Owen Cooper), wat in hegtenis geneem word nadat 'n meisie in sy skool vermoor is. Elk van die episodes is aaneenlopend geskiet.

Die reeks het op 13 Maart 2025 op Netflix begin wys en het groot lof ingepalm vir die regie, skryfwerk en kinematografie, met spesiale vermelding van die atmosfeer en toneelspel.

Op 9 April 2025 het die webtuiste Deadline berig Netflix en Plan B Entertainment voer samesprekings oor 'n tweede seisoen.

Hoofkarakters
 Stephen Graham as Eddie Miller
 Ashley Walters as speurinspekteur Luke Bascombe
 Faye Marsay as speursersant Misha Frank
 Mark Stanley as Paul Barlow
 Christine Tremarco as Manda Miller
 Owen Cooper as Jamie Miller
 Amélie Pease as Lisa Miller
 Hannah Walters as mev. Bailey
 Jo Hartley as mev. Fenumore
 Fatima Bojang as Jade
 Kaine Davis as Ryan Kowalska
 Amari Bacchus as Adam Bascombe
 Erin Doherty as Briony Ariston
 Austin Haynes as Fredo

Storielyn

Die polisie voer 'n klopjag uit op 'n huis op 'n Engelse dorp en neem Jamie Miller, 'n 13-jarige skoolseun, in hegtenis vir die moord op sy klasmaat, Katie Leonard. Jamie word vir ondervraging by 'n polisiekantoor aangehou en daarna na 'n sekuriteitsentrum gestuur. 'n Ondersoek by Jamie se skool en onderhoude met 'n forensiese sielkundige ontbloot Jamie se sienings jeens vroue, wat verbind word met die manosfeer en die boeliery wat hy op sosiale media verduur het. Tuis probeer Jamie se gesin die gemeenskap se veroordeling verwerk, asook Jamie se inhegtenisneming en aanhouding.

Ontvangs
Adolescence het groot lof van resensente ontvang. Rotten Tomatoes skryf dit "is 'n meestersklas in televisuele storievertelling en 'n skroeiende kykondervinding wat wonde laat." Metacritic gee dit 'n punt van 91 uit 100, gebaseer op 27 resensies, wat dui op "algehele byval". In The Guardian skryf Lucy Mangan Adolescence was "die naaste ding aan TV-perfeksie in dekades", en sy sonder die toneelspel van Cooper en Doherty uit. Nandini Balial van RogerEbert.com het ook Cooper se toneelspel geprys. Anita Singh van The Daily Telegraph dink die reeks is "stilweg verwoestend" en die toneelspel "fenomenaal". 

Politieke impak
Volgens The Guardian lig die reeks die maniere uit waarop die manosfeer tienerseuns soos Jamie beïnvloed. Die politikus Anneliese Midgley het 'n beroep gedoen dat dit aan die Britse parlement en in skole vertoon word, en het gesê dit kan help teen vrouehaat en geweld teen vroue en meisies. Die Britse premier, Keir Starmer, het dit gerugsteun. Die reeks is daarna gratis in hoërskole vertoon.

In Maart 2025 het die sakeman Elon Musk, 'n raadgewer in die Trump-administrasie, 'n samesweringsteorie op Twitter bevorder waarvolgens die reeks "anti-wit-propaganda" is omdat 'n wit akteur die rol van Jamie vertolk. Die teorie beweer die reeks is geskoei op die Southport-messteekvoorval van 2024, en om die oortreder as wit uit te beeld was 'n doelbewuste keuse om wit mense te demoniseer. Die medeskrywer Jack Thorne het gesê die bewering is "belaglik" en dat die reeks nie op enige werklike voorval geskoei is nie.

Episodes

Verwysings

Skakels



Kategorie:Britse televisiereekse